V. Tomanová, ministerka práce, sociálnych vecí a rodiny SR: (2009-12-02):
Naviac, musím upozorniť, že tak ako máte predložený návrh zákona, tento návrh spôsobu rozširovania záväznosti kolektívnej zmluvy vyššieho stupňa má fakultatívny charakter, ešte raz zdôrazňujem, fakultatívny charakter, samozrejme, za predpokladu, že rozširovaná kolektívna zmluva vyššieho stupňa spĺňa podmienky ustanovené zákonom. Teda aj v tom prípade, že sú splnené zákonné podmienky rozšírenia, ministerstvo práce nemusí rozšíriť a nie je povinné rozšíriť záväznosť kolektívnej zmluvy vyššieho stupňa, napr. v prípade, ak by rozširovanie záväznosti kolektívnej zmluvy vyššieho stupňa nebolo v súlade so základnými verejnými záujmami, umožňuje sa, aby sa jednotliví zamestnávatelia mohli k návrhu na rozšírenie záväznosti kolektívnej zmluvy vyššieho stupňa vyjadriť. Jednotlivé návrhy na rozšírenie posúdenia posudzuje tripartitná komisia na ministerstve práce, zriadená na základe zákona. Ak sú splnené podmienky ustanovené zákonom, je v kompetencii ministerstva rozšíriť všeobecne záväzným právnym predpisom, ktorým je v tomto prípade výnos, záväznosť kolektívnej zmluvy vyššieho stupňa na celé odvetvie. Ja pripomeniem, že táto právna úprava je plne v súlade s medzinárodnými zmluvami a dohovormi, ktorými je Slovenská republika viazaná, v zmysle článku 154c Ústavy Slovenskej republiky. Hovorím o Európskej sociálnej charte, hovorím o Dohovore o ochrane ľudských práv a základných slobôd, hovorím o Dohovore MOP-ky č. 98, hovorím o Dohovore MOP-ky č. 154. Nie je možné porovnávať pochybenie českej strany a Českej republiky, ide o úplne iný prípad, v prípade nálezu Ústavného súdu. Naviac, pri príprave tohto zákona sme spolupracovali s odborníkom pánom prof. Bruunom z Medzinárodnej organizácie práce, ktorý odobril a dal stanovisko, dokonca ešte nejakým menším zásahom to navrhol upraviť. Čiže, prosím, zdôrazňujem, v žiadnom prípade nejde o nejakú svojvoľnú úpravu, ide o úpravu, a znovu, kolektívnej zmluvy vyššieho stupňa, sú dve zmluvné strany. Sú to na jednej strane  zástupcovia zamestnancov a na druhej strane zástupcovia zamestnávateľov. Ten zamestnávateľ alebo skupina zamestnávateľov nemusí uzatvoriť kolektívnu zmluvu vyššieho stupňa. Čiže je to dvojstranný akt. A to všetci určite, pán poslanec Štefanec, veľmi dobre viete. Nedá mi však, aby som nereagovala na minimálnu mzdu, ktorá tu bola spomenutá. Dámy, páni, dovoľte mi uviesť, že minimálna mzda v súčasnosti, tak ako je, nestačí ani na zabezpečenie základných životných potrieb jedného občana, nieto ešte viacerých. A hovoriť o odevnom priemysle, textilnom priemysle a hovoriť o tom, že minimálna mzda, ktorá ešte nie je platná, pretože jej zvýšenie bude až k 1. 1. 2010, zruinovala textilný priemysel, pokiaľ ide o spoločnosť MAKYTA Púchov, viete veľmi dobre, že sa prestali vyrábať autosedačky, čiže ja nerozumiem tomu, prečo sa snažíme klamať a zavádzať ľudí, veď treba hovoriť skutočne pravdu, ako to je, a nie hovoriť o tom. Nedá mi ešte nezareagovať na jednu vec a to je pracovná zdravotná služba. Prosím vás pekne, kto to tu zaviedol pracovnú zdravotnú službu a akým spôsobom ju zaviedol, že bola nesmierne nákladná a náročná pre všetkých zamestnávateľov? Veď ste to boli vy, vážená opozícia, a my po nástupe do vlády prvými opatreniami, ktoré sme robili, sme riešili pracovnú zdravotnú službu spolu s ministrom zdravotníctva. Tak čo to tu rozprávate, prosím? (Potlesk.) Čiže, prosím, skúsme byť aspoň trochu konštruktívni a úprimní. Ak ide o dvojstranný zmluvný akt, nemáme o čom hovoriť. Naviac, táto právna úprava hovorí o fakultatívnosti. Takže nie je možné, aby ste stále ochraňovali len práva zamestnávateľov a nechránili práva zamestnancov a ľudí práce. Ďakujem za pozornosť. (Potlesk.)